google/wiki40b huggingface dataset:
400 meter hekk

400 meter hekk er en hekkeløpsøvelse i friidrett.
På en standard utendørsbane tilsvarer 400 meter en runde i indre bane. Løperne skal holde seg i sin bane hele tiden etter at de har startet fra startblokka, og må over ti hekker som er jevnt fordelt over runden. Hekkenes høyde er 91,4 cm for menn og 76,2 cm for kvinner. Den første hekken står 45 m etter starten, den innbyrdes avstanden mellom hekkene er 35 m, og det er 40 m fra den siste hekken til mål. Hekkene står slik at de faller forover ved berøring for å ikke skade løperne. 
Verdensrekorden for menn har amerikaneren Kevin Young på 46,78 fra 1992, og den norske rekorden, som også er europeisk rekord, har Karsten Warholm, Dimna Idrettslag på 46.92 fra Diamond League i Zürich 29. august 2019.
Verdensrekorden for kvinner har amerikanske Dalilah Muhammad på 52,16 fra VM i Doha 2019, og den norske rekorden har Amalie Iuel på 54,72 fra forsøksheatet i VM i Doha 1. oktober 2019. 
Både Warholm og Iuel trenes av Leif Olav Alnes.
Dansk mesterskap på 10 000 meter 2017

Dansk mesterskap på 10 000 meter 2017 (friidrett) ble arrangert 20. mai 2017, som en del av Nordic 10000m Challenge 2017. Mesterskapet ble arrangert i ble arrangert i København i Danmark.
Dent d’Hérens

Tidlige bestigninger

Førstebestigningen skjedde 12. august 1863, av Florence Crauford Grove, William Edward Hall, Reginald Somerled Macdonald, Montagu Woodmass, Melchior Anderegg, Jean-Pierre Cachat og Peter Perren. Bare dager før hadde Edward Whymper, Jean Antoine Carrel og Luc Meynet prøvd å nå toppen, men Whymper insisterte på å snu da de traff på løs stein. Siden ergret Whymper seg over at de ikke hadde valgt Andereggs linje opp Grandes Murailles-breen og sørvestflanken.
Første vinterbestigning skjedde 16. januar 1910, av M. Piacenza, J. J. Carrell og G. B. Pellisier.
Den 1300 meter høye nordveggen ble første gang utforsket av George Finch, T. G. B. Forster og R. Peto 2. august 1923 via nordvegg-diagonalen (Finch-ruta). Den vanskeligere direkteruta (Welzenbach-ruta) ble første gang gått av Willo Welzenbach og Eugen Allwein) 10. august 1925, og regnes som den egentlige førstebestigningen av nordveggen.
Tuensang (distrikt)

Demografi

Ved folketellingen i 2011 var det 196 801 innbyggere i distriktet, mot 414 801 i 2001. Den urbane befolkningen utgjør 18,72 % av befolkningen.
Barn i alderen 0 til 6 år utgjorde 17,75 % i 2011 mot 15,88 % i 2001. Antallet jenter i den alderen per tusen gutter er 935 i 2011 mot 968 i 2001.
Osoriinae

Utseende

Små (2-5 millimeter), langstrakte, jevnbrede kortvinger, som oftest mørkt fargede. Ellers kan de varierer en del i utseende og ligner ofte på andre underfamilier, særlig Oxytelinae. Noen arter er påfallende flate. Et god kjennetegn er at bakkroppen ikke har markerte sidekanter. Hodet er forholdsvis stort og bredt med nokså små fasettøyne. Noen arter har hornlignende utvekster i pannen. Hos en del arter har kroppen markerte lengderibber. Pronotum er forholdsvis smalt og kan være sylindrisk eller mer eller mindre hjerteformet. Dekkvingene er temmelig korte, bakkroppen lang og smal, sylindrisk til avflatet. Beina er temmelig korte.

Levevis

I alle fall noen arter lever under barken på døde trær.
Andre lever på sandete elvebredder, i død ved eller i løvstrø. Noen holder til i trekroner, og en del ser ut til å være knyttet til maur og termitter.
VM i seiling 2014

VM i seiling 2014 fant sted i Santander i Spania fra 8. til 21. september 2014. Dette var det fjerde verdensmesterskapet i seiling, og det ble konkurrert i alle de 10 olympiske båtklassene. Mesterskapet var også kvalifisering til Sommer-OL 2016. Totalt 1250 utøvere fra 83 nasjoner deltok i mesterskapet.
Nyborg

Nyborg er en by på Fyn med et innbyggertall på 16 528 (2014).  Byen ligger ved Storebælt og er forbundet med Sjælland via Storebæltsbroen. Nordens eldste kongeborg i stein, fra 1170, ligger i byen. Byen fikk sitt navn da borgen var ny, tilsvarende f.eks. Newcastle upon Tyne.
Fra 1183 til 1413 var byen samlingssted for Danehoffet, som var landets lovgivende og dømmende forsamling. Den regnes derfor som Danmarks hovedstad i denne perioden. Erik Klipping utstedte den første danske håndfestning i Nyborg, og etter hans død ble morderne lyst fredløse der. Christian II ble født på Nyborg slott. 
Det meste av eldre bygninger gikk tapt under en stor bybrann omkring år 1800.
I 1939 ble Nyborg Voldspil, Danmarks eldste friluftsteater, startet gjennom et samarbeid mellom ungdomsforeningene i Nyborg.
Passamezzo

Passamezzo (italiensk; også pass’e mezzo, Passo e mezzo) var en italiensk dans fra 1500- og 1600-tallet, ganske lik pavane. De to betegnelsene ble til dels brukt om hverandre, men betegnelsen passamezzo ble også brukt om en egen dans noe raskere enn pavane. Passamezzo ble ofte etterfulgt av den hurtige dansen saltarello, på samme måte som en pavane ofte ble etterfulgt av en galliard.
Karakteristisk for passamezzo er at melodien varieres over en fast basslinje, en basso ostinato. To harmoniskjemaer var framherskende, passamezzo antico i moll og passamezzo moderno i dur. Begge skjemaene oppsto sannsynligvis rundt 1540. I trykte samlinger fra 1500-tallet bærer ca 120 stykker tittelen passamezzo, 40 antico og 35 moderno. På 1600-tallet var det nesten bare disse to modellene som ble brukt.

Passamezzo Antico

Passamezzo Antico (engelsk Passing Measures Pavan) kjennetegnes av følgende harmoniskjema:
i – VII – i – V – III (eller i) – VII – i V – i
La folia og romanesca er varianter nært knyttet til denne harmoniske modellen.

Passamezzo Moderno

Passamezzo Moderno (også Passamezzo Commune, Novo; engelsk Quadro eller Quadran Pavan, avledet av b quadratum, dvs. passamezzo i dur) var den vanligste harmoniske modellen i renessansen:
I – IV – I – V – I – IV – I V – I
Førdefjorden

Førdefjorden er en fjord i Sogn og Fjordane. Sunnfjordskommunene ligger rundt denne fjorden. Fjorden begynner der Brufjorden og Stavfjorden møtes på østsiden av Svanøy, og fortsetter østover til den ender ved Førde. Fjorden er rundt 40 kilometer lang.
Norges største rutilforekomst finnes i Naustdal på Engebøfjellet ved Førdefjorden. Det er en minst 400 millioner tonns eklogitt-forekomst med mineralene rutil og granat.
Det vesle huset langt mot vest

Handling

Boka begynner med familien som får skarlagensfeber. Dette skjer på våren i 1879. Alle bortsett fra Laura og Charles blir syke; verst gikk det ut over Mary som mistet synet som en følge av et hjerneslag som igjen var en følge av denne sykdommen. Samtidig kommer en tante fra "the Big Woods" ut for å spørre Charles om han vil jobbe for jernbanen noen mil lenger vestover. Etter å ha diskutert dette med Caroline, Lauras "Ma", ble de enige om at Charles skulle pakke kofferten og dra vestover, og Laura, Carrie, Mary, Caroline og den nyfødte yngstesøstera Grace skulle komme et par måneder senere; når Mary var blitt frisk nok til at hun kunne dra. Hunden Jack, som vi har fått følge hele veien fra "the Big Woods" (men som egentlig ble værende i Wisconsin da de dro til Minnesota), dør i det første kapitlet av boka.

Reisen vestover

For Laura og familien ble reisen vestover til det som skulle vise seg å bli deres permanente bolig, todelt. Først skulle de reise med tog til nabobyen Tracy hvor faren skulle plukke dem opp og frakte dem videre vestover med hest og vogn. Dette var første gang Laura og familien hennes hadde reist med et tog, og hun hadde ofte hørt om tog som ble ødelagte og folk ombord som omkom. Dessuten hadde lokomotivene en toppfart på 30 miles, ca 50 kilometer i timen, hvilket var den samme farten man hadde med hest og vogn per dag.
Dagen etter kom de frem til campingstedet der familiefaren jobbet. Familiefaren jobbet i en butikk ved stedet der jernbanen ble bygd og hadde ansvaret for å utbetale lønningene til de ansatte, hvilket ikke alltid var like problemløst. Den første lønninga ble utbetalt for 14. dagers arbeid og ikke for en hel måned, hvilket ikke ble godt mottatt.

Vinter og vår

Vinteren kom og jernbanefolkene jobbet seg ferdig. Nå var det på tide å finne ly for kulda, og da flyttet de inn i "The surveyor's house" – bygninginspektørens hus. Her bodde de gjennom den første vinteren i Dakota Territory. Mange flyttet vestover og måtte overnatte i det samme huset så familien så seg etterhvert nødt til å ta betaling for å la folk få sove i huset. Dette var også en fin måte å spare penger slik at de kunne få sendt Mary på en skole for blinde. Mens dette foregikk, dro Pa vest til Huron for å skaffe seg tomta et gårdsbruk han hadde funnet.
Vinteren ble til vår, og snart var rushet med de som flyttet vestover over for denne gang. Nå begynte Pa å bygge en bygning i det som nå var blitt til byen De Smet. Dette måtte han gjøre fordi landmålerne som opprinnelig brukte dette huset, var i ferd med å komme tilbake. Boka avsluttes med at Pa får panikk når han får høre at noen nybyggere var blitt skutt og drept av en som stjal den myrdedes eiendom (en såkalt "claim jumper"). Av frykt for at deres eiendom også skulle stjeles, hastebygger Pa et lite hus på eiedommen hans, og bare et par dager etter at nyheten om mordet hadde spredt seg, flyttet familien ut til deres nye, lille hus ved Silver Lake.
KRS Ultra

KRS Ultra er et ultraløp som arrangeres i Kristiansand. Løpet ble arrangert første gang i 2016. 
Start og mål er ved Aquarama, og løypa går gjennom bymarka og Skråstadheia. Total lengde er 60 km.
Kvestor

Moderne tid

I moderne bruk i Italia og i Romania er en kvestor en senioroffiser i politiet. I en del organisasjoner er en kvestor den som administrerte finanser, tilsvarende kasserer eller regnskapssjef i andre organisasjoner.

Europaparlamentet

Europaparlamentet velger til sitt presidium i tillegg til presidenten og visepresidentene, fem «kvestorer». Det dreier seg om medlemmer som har en rådgivende funksjon i presidiet. Kvestorerne har ansvaret for administrative og økonomiske spørsmål som berører parlamentsmedlemmene direkte, i samsvar med retningslinjer fastlagt av presidiet.
Torskøya

Torskøya ligger i Torskefjorden på vestsida av Senja, i Torsken kommune i Troms. Høyeste punkt på den ca. 0,5 km² store øya er Kollen på 146 moh.
Torskøya het tidligere Fiskøya. I ei skatteliste fra 1567 står én mann, Oluf Endresen, oppført som bosatt på Torskøya, men siden har øya vært ubebodd. Endresen bodde sannsynligvis i Husvika sørøst på øya. Under seifisket på Stiholla hadde fiskerne en liggeplass i Sommarkeila på øyas sørvestside. Torskøya var lenge et trygt sted å ha sau på beite, men på 1870-tallet svømte bjørn flere ganger over til øya fra Spanhellen på Senja og drepte sauer.
Etter lokal tradisjon skal det ha stått ei kirke på Torskøya. Dette trekkes imidlertid i tvil av folkeminnesamler Arthur Brox, ettersom det i moderne tid ikke finnes spor av noen kirke på øya.
Nordgruvefeltet

Nordgruvefeltet er et fjellområde med mange nedlagte gruver ca 13 km nord-nordøst for Røros. Gruvene ble drevet av Røros Kobberverk, hvor det ble brutt hovedsakelig kobbermalm og svovelkis periodevis i årene 1657 til 1945, samt sinkmalm i årene 1973-77. Nordgruvefeltet har mange industriminner og gruvesjakter, og gamle transportveier er fine tur- og sykkelstier. Dessverre representerer avrenning av kobber fra gruvene til Orvsjøen og spesielt elven Orva et stort forurensningsproblem og gjør at det ikke finnes fisk i vassdraget.
Nordgruvefeltet ligger i Orvbergsfjellet og Storkletten, mellom Røsjøen, Orvsjøen og Glåmos, og inneholdt flere av de viktigste gruvene for Kobberverket. Allerede i 1657 ble det funnet kobbermalm i Orvberget, forekomsten fikk senere navnet Arvedalsgruven. Det var den eldste av gruvene i Nordgruvefeltet og ble drevet til 1714. I 1723 ble en ny malmforekomst oppdaget mellom Storkletten og Orvsjøen, dette blir Christianus Sextus som i første omgang ble drevet til 1766.
I 1735 ble det gjort lovende malmfunn i fjellet ovenfor den da nedlagte Arvedals. Dette ble til Kongens gruve med drift fra 1736, en av hjørnesteinene til Kobberverket. Fra 1849 ble det drevet en stoll fra Arvedals til gjennomslag med Kongens i 1886, og fra da av ble disse to gruvene drevet samlet som Kongens gruve.
Med etableringen av Arvedalslinjen i 1886 og videre forbindelse på Rørosbanen blir transporten av malm fra fjellet revolusjonert, og utvinning av svovelkis blir stadig viktigere for Kobberverket. Hovedsakelig kisdrift i Kongens gruve fra 1878, også Sextus-gruven gjennopptas med kisdrift fra 1891. De neste årene blir meget gode for Kobberverket. Fra 1910 overtar taubane transporten mellom Kongens og Sextus gruvene til Harborg stasjon på Rørosbanen.
Fra 1920 var det helt stans inntil ny oppstart av Kongens i 1924 og Sextus' i 1927, men de neste årene preges av sporadisk drift ved gruvene. En ny stoll, Rødalen gruve rett vest for Kongens ble drevet i årene 1932-40 uten tilstrekkelig lønnsomhet. I 1939 er det slutt ved hovedgruven Kongens, mens Rødalen drives videre fra 1940 – samme år som virksomheten ved Sextus' avsluttes for godt. Rødalen ble drevet fem år lenger, men fra nyåret 1946 hadde all virksomhet i Nordgruvene opphørt.
Et nytt flotasjonsverk ble bygget ved Kongens gruve i 1968, de første årene drevet på gammel avgang og veltegods. I 1973 ble Lergruvbakken gruve igangsatt med utvinning av sinkmalm og driften fortsatte inntil all virksomhet ved Kobberverket ble innstilt som følge av konkursen høsten 1977. Siden har det vært helt stille på Nordgruvefeltet, hvor naturen gjør sitt til å fjerne de spor menneskelig industrivirksomhet har satt.
Spathuliger

Utseende

Ganske små, spinkle, blankt brunlige trebukker. Antennene er tynne og omtrent så lange som kroppen. Hodet er forholdsvis stort og bredt, mye bredere enn pronotum, med utstående, rundede fasettøyne. Pronotum er sylindrisk, til litt tønneformet, betydelig lengre enn bredt. Dekkvingene er jevnbrede, beina forholdsvis korte.

Utbredelse

Bortsett fra én nyoppdaget art i Sør-Afrika lever disse artene på øyer i Indiahavet: Mauritius, Réunion, Komorene og Seychellene.
Swing

Norge

I Norge har det vært noen bemerkelsesverdige musikere og artister innenfor swing-stilen. Her nevnes bl.a gitaristen Robert Normann, fiolinisten Frank Ottersen, bassisten Fred Lange-Nielsen, saksofonistene Arvid Gram Paulsen og Bjarne Nerem, sangerne Freddy Valiér og Nora Brockstedt, pianistene Gunnar Sønstevold og Willy Andresen, trommeslager Per Nyhaug og trompetisten Rowland Greenberg.
Ordenen for folkets frihet 1941–1944

Ordenen for folkets frihet 1941–1944 (bulgarsk: Орден „за Народна свобода 1941–1944“) er en bulgarsk orden innstiftet 9. september 1945 til belønning av deltagelse i det bulgarske folks revolusjonære kamp. Ordenen kunne tildeles både bulgarere og utlendinger. I Folkerepublikken Bulgarias ordensvesen rangerte Ordenen for folkets frihet 1941–1944 på nivå fire. Etter at Bulgaria endret styresett og innførte flerpartidemokrati og markedsøkonomi ble ordenen avskaffet i 1991.

Insignier

Ordenstegnet for Ordenen for folkets frihet 1941–1944 består av en femtagget utbøyd stjerne. Stjernen er i hvit emalje for 1. klasse, i rød emalje for 2. klasse. I midten har stjernen en medaljong med portrett av dikteren og nasjonalisten Hristo Botev (1848–1876), som deltok i apriloppstanden i 1876. Medaljongen med portrettet er i gull for 1. klasse, i sølv for 2. klasse. Medaljongen er omgitt av en grønnemaljert bord med innskriften «За народна свобода 1941–1944» (for folkets frihet 1941–1944). 
Ordenen ble opprinnelig båret direkte på brystet, men ble senere opphengt i bånd. Ordensbåndet er rødt med en bred  lys blå kantstripe for 1. klasse og en smal og en bred lys blå kantstripe for 2. klasse.

Tildeling

Ordenen ble tildelt bulgarske partisaner som deltok i andre verdenskrig, samt andre som kjempet mot aksemaktene. Den kunne tildeles bulgarske statsborgere, så vel som personer fra andre land. Georgi Dimitrov var den første mottager av ordenen. I perioden 1945 til 1991 ble 68 265 personer tildelt Ordenen for folkets frihet 1941–1944. Den kunne også tildeles posthumt.
USAs senat

Prosedyre

Den amerikanske visepresidenten er ifølge grunnloven den formelle formannen i Senatet, men han har kun stemmerett ved stemmelikhet. I tillegg velges en president pro tempore (dvs. midlertidig leder), normalt den lengst sittende senator fra flertallspartiet. Fra januar 2019 er dette Chuck Grassley, en republikaner fra Iowa.
President pro tempore er mest et representasjonsverv, men i henhold til Presidential Succession Act av 1947 er innehaveren nummer tre i suksesjonsrekken til presidentvervet (nest etter visepresidenten og talsmannen i Representantenes hus), dersom en president faller fra. Normalt styres imidlertid de daglige debattene på rundgang, ofte blant de ferskeste senatorene. Dette gjøres dels fordi disse har færre tyngre daglige oppgaver og dels som et ledd i opplæringen av nye medlemmer i de parlamentariske prosedyrene i Senatet.
En berømt del av Senatets prosedyre er den såkalte filibuster. Dette vil si at en senator nekter å gi fra seg taleretten i den hensikt å stoppe en avstemning fra å finne sted og dermed hindre en lov fra å bli vedtatt. Ifølge reglementet kreves det 60 stemmer for å avslutte en debatt («cloture»), og taktikken er derfor effektiv i mange saker. Et mindretall på 41 senatorer kan således hindre et lovforslag i å bli vedtatt. Filibustere kan imidlertid ikke anvendes i budsjettsaker.
Rekorden for lengste filibuster innehas av Strom Thurmond. Han leste blant annet opp valglovene til 47 amerikanske delstater før en sekretær hentet ham ned av helsemessige grunner. Da hadde han snakket i 24 timer og 18 minutter.
Offisielt er Senatet sidestilt med Representantenes hus, men i praksis anses det for å være overordnet. Kun Senatet har jobben med å godkjenne presidentens kandidater til verv som regjeringsmedlemmer og føderale dommere. Ved riksrett er det Representantenes hus som reiser tiltale, mens Senatet dømmer. Det kreves 2/3 flertall for å avsette f.eks. en sittende president eller en føderal dommer.
Historisk sett ble senatorer oppnevnt av delstatsforsamlingene, dette for å sikre delstatenes fortsatte innflytelse over sentralmakten. Direkte valg ble innført ved 17. grunnlovstillegg av 1913.

Viktige roller i Senatet

Hver av partiene velger hver sin innpisker («whip»). Vedkommende har en meget viktig jobb. Innpiskeren har ansvaret for å påse at tilstrekkelig antall av partigruppens medlemmer møter opp ved voteringene, og at de følger partilinjen. Innpiskeren er nummer to i partigruppenes indre hierarki. Demokratenes innpisker er Richard Durbin fra Illinois, mens republikanernes innpisker er John Thune fra Nord-Dakota.
Videre velger republikanerne og demokratene en majoritetsleder og en minoritetsleder, avhengig av hvilket parti som har makten. Majoritetslederen i inneværende periode er den republikanske senatoren Mitch McConnell fra Kentucky, mens minoritetslederen er demokratenes Chuck Schumer fra New York. Det er sedvanerett i Senatet at personen som styrer debatten gir ordet først til de to lederne.
Forlandsundet

Forlandsundet er et 88 km langt sund mellom Prins Karls Forland og Spitsbergen på Svalbard. Det begrenses mot øst av Kvadehuken, mot nord av Fuglehuken, mot syd av Salpynten og Isfjorden, og mot øst av Oscar II Land fra Kvadehuken via Sarstangen ned til Daudmannsodden.
I nord ved Sarstangen er sundet svært grunt, bare 2-3 meter dypt, og skip som skal til Ny-Ålesund eller andre steder på nordvestkysten av Spitsbergen, må seile rundt Prins Karls Forland.
Synnøve Gleditsch

Bakgrunn

Synnøve Gleditsch var datter av arsenalforvalter Nils Tanvik (1872–1969) og Kristine Eian (1875–1925).

Etterkrigstiden

På 1960-tallet virket hun ved Fjernsynsteatret. Hun gjorde seg bemerket i roller som Lady Teazle i Baktalelsens skole, Svanhild i Kjærlighetens komedie, Liza i Pygmalion, Lavinia i Det lykkelige valg og Adele i Flaggermusen.
Ved siden av teater medvirket hun i 13 film- og TV-produksjoner 1949–1970. Hun filmdebuterte i den norske versjonen av Vi flyr på Rio.
Turorientering

Turorientering er en mosjonsaktivitet som kombinerer orientering og naturopplevelser. Orienteringspostene til turorientering henger gjerne ute i skogen i flere måneder, og aktiviteten skjer således ikke på tid. Hovedpoenget er å være innom flest poster i løpet av perioden de henger ute i skogen. Postene er gitt forskjellig antall poeng, avhengig av vanskelighetsgraden og hvor langt de er fra nærmeste naturlige utgangspunkt. Et bevis (kodekort eller klippekort) kan gjerne sendes inn til arrangørklubben etter endt sesong, og avhengig av poengsummen man har samlet kan man kvalifisere til å bli tildelt ulike premier.
Jesuittkollegiet i Ingolstadt

Jesuittkollegiet i Ingolstadt var en jesuittskole i byen Ingolstadt i Bayern, som ble grunnlagt i 1549 og som fortsatte å bestå etter nedleggelsen av jesuittordenen i 1773.
26. november

Navnedag

Konrad, Kurt
Navnedagen er etter den hellige Conrad av Konstanz, han var biskop i 41 år i Konstanz
Gorski kotar

Gorski kotar (Fjelldistriktet) er et fjellrikt område i nordvestre Kroatia. Området hører administrativt til Primorje-Gorski Kotar fylke. Det ligger nordøst for havnebyen Rijeka ved Adriahavet og strekker seg opp mot den kroatisk-slovenske grense. Regionens hovedby er Delnice.

Beskrivelse

Gorski kotar er et naturskjønnt område og kalles iblant Kroatias grønne lunger. Utover skisport vinterstid tilbyr området vandringsleder, ridesport og fjellklatring. Nasjonalparken Risnjak samt skiområdene Bjelolasica og Platak ligger i Gorski kotar.

Veier

Motorveien A1 og A6 forbinder hovedstaden  Zagreb og Rijeka og går gjennom området.
Roseires-demningen

Roseires-demningen er en demning med et vannkraftverk på Den blå Nilen, i sørvestre Sudan. Anlegget ble ferdigstilt i 1966 og er landets nest største kraftverk målt etter installert effekt, som er 280 MW installert i 1971. Opprinnelig var demningen bygget kun for irrigasjon.
Rødhalshornfugl

Etymologi

Slektsnavnet Aceros følger av det gr. uttrykket akerōs (ακερως = hornløs) og er satt sammen av det negative prefikset a (α = uten) og kerōs (κερως = horn). Artsnavnet nipalensis er rett og slett en latinisering av navnet Nepal (som tidligere ble skrevet både som Nipal og Nepaul). Betydningen av det vitenskapelige navnet på arten er således; hornløs (hornfugl) fra Nepal.

Biologi

Rødhalshornfuglen blir omkring 90–100 cm og veier typisk 2 270–2 500 g, avhengig av kjønn. Hannene blir størst. Arten særpreges av et kjempestort blekgult nebb med karakteristiske skrå svarte striper i en avlang triangulær seksjon innerst på overnebbet. Arten mangler imidlertid den tradisjonelle hjelmen, slik hornfugler ellers har. Til gjengjeld er overnebbet svulmende. Hannen har rustrødt hode, nakke og underkropp og glinsende svart overdel og vinger. Stjerten er lang og innerste halvdel sort og ytterste halvdel hvit. Rundt øyene har den bar blå hud. Arten har dessuten er bar strupefold av rødt skinn (med en blåfiolett flekk der undernebbet møter kinnene) som kan blåses opp.
Arten trives i tett temperert lauvskog og eviggrønn skog i kuppert terreng, spesielt langs rygger og fjell, i høyder på 150–2 200 moh (typisk 600–1 800 moh). I det nordlige Burma er arten registrert opp mot 2 900 moh.
Man regner med at totalbestanden av rødhalshornfugl består av omkring 1 500–7 000 voksne individer, som er spredd ut over et område på cirka 285 000 km². I Nepal har den ikke blitt observert siden 1800-tallet og regnes som regionalt utdødd.
Paraivongius

Utseende

Små (gjerne 3 - 4 millimeter), brede, blanke, rødbrune til svarte bladbiller, ofte med noe metallisk glans. Antennene er tynne, noe over halvparten så lange som kroppen. Pronotum er rundet, mye bredere enn langt, en del smalere enn dekkvingene. Dekkvingene er brede og noe hvelvede med markerte rader av nokså kraftige punkter. Beina er forholdsvis korte.

Levevis

Både larvene og de voksne (imago) er planteetere.

Utbredelse

Slekten er utbredt i Afrika  .
Hiroki Shibuya

Karriere

Hiroki Shibuya startet sin profesjonelle karriere i JEF United Ichihara i 1985. Han har også spilt for Tosu Futures og NTT Kanto.
Han har tidligere vært trener for Omiya Ardija og Roasso Kumamoto.